‘เครดิตสวิส’ซื้อ หุ้นAAV7.73%
เปิดโพยนักลงทุนสถาบันลงทุนหุ้นไอพีโอ AAV เครดิตสวิส แชมป์ซื้อหนัก 374 ล้านหุ้น หรือ 7.73%
30 พ.ค. 2555

เปิดโพยนักลงทุนสถาบันลงทุนหุ้นไอพีโอ AAV เครดิตสวิส แชมป์ซื้อหนัก 374 ล้านหุ้น หรือ 7.73% 
รายงานข่าวจากตลาดหลัก ทรัพย์ เปิดเผยว่า ได้ประกาศรับหุ้นของบริษัท เอเชีย เอวิเอชั่น (AAV) เข้าเป็นหลักทรัพย์จดทะเบียนและจะเข้าซื้อขายในตลาดหลักทรัพย์แห่งประเทศไทยวันที่ 31 พ.ค. 2555 หลังจากขายหุ้นให้ประชาชนครั้งแรก (ไอพีโอ) จำนวน 1,212.50 ล้านหุ้น หรือ 25% ของทุนเรียกชำระแล้ว
ทางด้านโครงสร้างการถือหุ้นภายหลังการเสนอหุ้นไอพีโอนั้น พบว่า นายทัศพล แบเลเว็ลด์ ประธานเจ้าหน้าที่บริหาร AAV ถือหุ้นจำนวน 42.25% หรือ 2,000 ล้านหุ้น จากก่อนหน้าถือหุ้นอยู่ 2,254.29 ล้านหุ้น หรือ 55% อันดับสองคือ บริษัท เครดิต สวิส (สิงคโปร์) ถือหุ้นจำนวน 374.70 ล้านหุ้น หรือ 7.73% 
อันดับที่สาม บริษัทหลักทรัพย์ (บล.) ซีไอเอ็มบี สิงคโปร์ ซื้อจำนวน 25.30 ล้านหุ้น หรือ 0.52% อันดับที่สี่ กองทุนสำรองเลี้ยงชีพกลุ่มธนชาต ซื้อ 15.84 ล้านหุ้น หรือ 0.33% และกองทุนสำรองเลี้ยงชีพพนักงานการไฟฟ้าฝ่ายผลิต ซื้อจำนวน 13.66 ล้านหุ้น หรือ 0.28% ทั้งนี้บริษัทจะนำเงินที่ได้จากการขายไอพีโอไปชำระหนี้บางส่วน และซื้อเครื่องบินเพิ่มเติม
สำหรับหุ้นไอพีโอที่เสนอขายทั้งหมด 1,212.50 ล้านหุ้น ประกอบด้วย หุ้นสามัญเพิ่มทุนออกใหม่จำนวน 750 ล้านหุ้น และหุ้นสามัญของผู้ถือหุ้นเดิมจำนวน 462.50 ล้านหุ้น โดยเสนอขายในราคาหุ้นละ 3.70 บาท 
ทั้งนี้ AAV ประกอบธุรกิจด้านการลงทุนโดยการถือหุ้นในบริษัทอื่น ปัจจุบันบริษัทถือหุ้นใน บริษัท ไทยแอร์เอเชีย เพียงแห่งเดียว ในสัดส่วน 55% ซึ่งให้บริการสายการบินราคาประหยัด